《送元上人还桂阳建转轮藏》
宋代·释德洪

赵州饱丛林，懒墯亦惯便。起步作欠伸，藏经终一遍。

投子犹可骇，手足未舒展。但于数字中，演出五千卷。

两翁古禅伯，措置令人羡。安知尘尘中，法轮常自转。

无数妙章句，函匦金碧昡。芥子琉璃瓶，历乱齐发现。

颇怪老龙华，底事别营建。幻出诸鬼物，奇状分百变。

疾驰并推毂，过目等飞电。万众初错愕，熟视生悲恋。

譬如观写照，笔下出眉面。争贵纸上容，活者反弃贱。

乃知像教末，妙理蔽浮浅。要令齿发辈，种性受熏炼。

元禅今南归，酬此夙所愿。我作送行诗，败墨磨破砚。

诗成一大笑，相顾春风软。会看出谈笑，错落照深殿。

想见午梵清，随喜时绕漩。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。